Það voru miklar sviptingar á stöðu efstu manna eftir þriðja hringinn á Mastersmótinu í golfi. Real Madrid vann Barcelona í risaslag liðanna á Spáni í gærkvöld.
Keppni á þriðja hring á Mastersmótinu lauk í gærkvöld. Japaninn Hideki Matsuyama spilaði afar vel á þriðja hring en Matsuyama, sem var á fjórum höggum undir pari þegar mótið var hálfnað, lék hringinn í gær á sjö höggum undir pari. Hann er núna einn í efsta sæti á 11 höggum undir pari samanlagt fyrir lokahringinn. Englendingurinn Justin Rose, sem var í forystu eftir fyrstu tvo hringina, lék þriðja hringinn á parinu líkt og hann gerði á öðrum hringnum. Hann er því enn á sjö höggum undir pari og er í 2. sætinu en aðrir sem eru jafnir Rose á sjö undir pari eru Xander Schauffele, Marc Leishman og Will Zalatoris.
Erna Sóley Gunnarsdóttir setti í gær Íslandsmet í kúluvarpi kvenna utanhúss. Hún bætti um leið Íslandsmet Ásdísar Hjálmsdóttir í greininni. Erna Sóley varpaði kúlunni 16,72 metra en fyrra met Ásdísar var 16,53 metrar. Íslandsmet Ernu Sóleyja er einnig aldursflokkamet í 20-22 ára flokki en Erna á nú Íslandsmet í kúluvarpi utanhúss og innanhúss.
Spánarmeistarar Real Madrid og Barcelona áttust við í spænsku úrvalsdeildinni í fótbolta í kvöld en leikið var á heimavelli Real Madrid. Karin Benzema kom Madrídingum í 1-0 á 13. mínútu og Toni Kroos tvöfaldaði forystuna eftir hálftíma leik. Oscar Minguez minnkaði muninn í 2-1 í síðari hálfleik en það reyndust lokatölur og Real og grannar þeirra í Atletico Madrid deila toppsætinu með 66 stig. Barcelona er með 65 stig í öðru sætinu.
Fjórir leikir eru spilaðir í ensku úrvalsdeildinni í fótbolta í dag. Leik Burnley og Newcastle er að ljúka en Jóhann Berg Guðmundsson var í byrjunarliði Burnley. West Ham tekur svo á móti Leicester klukkan eitt, Tottenham fær Manchester United í heimsókn klukkan hálf fjögur og Sheffield mætir Arsenal í lokaleik dagsins klukkan sex.
Japaninn Hideki Matsuyama er í forystu á Mastersmótinu í golfi fyrir lokahringinn. Real Madrid komst á toppinn í spænsku úrvalsdeildinni í fótbolta í gær með sigri á Barcelona.